การวางแผนการเงิน 5 ขั้นตอน มีอะไรบ้าง
การวางแผนการเงิน 5 ขั้นตอน ได้แก่


1. กำหนดเป้าหมาย
ก้าวแรกของการวางแผนการเงินคือ การคิดว่าเป้าหมายคืออะไร ถึงตรงนี้ยังไม่ต้องคิดอะไรให้ปวดหัวมากมาย แค่ลองระบุให้ได้ว่า อะไรบ้างที่อยากได้ในชีวิต? ไม่ว่าจะเป็น กระเป๋า นาฬิกา บ้าน รถ แต่งงาน เงินล้าน เที่ยวรอบโลก ใช้ชีวิตต่างแดน อยากได้อะไรก็ลองลิสต์ออกมาก่อน สิ่งที่แต่ละคนอยากได้ย่อมแตกต่างไปตามไลฟ์สไตล์ของตัวเอง ไม่มีถูก ไม่มีผิด สำคัญคือ ควรจะแบ่งให้ได้ว่า แต่ละอย่างที่นึกมาเป็นเป้าหมายระยะสั้น กลาง หรือ ยาว  ตรงนี้สำคัญต่อการวางแผนการเงิน เพราะไม่ทำให้ฝันดูไกลเกินเอื้อม (เพราะเมื่อรวมมูลค่าของทุกอย่างออกมา ก็คงจะตกใจไม่น้อย) ถ้าจัดลำดับได้ว่าชิ้นไหนมาก่อน ชิ้นไหนมาหลัง ชิ้นไหนขาดไม่ได้ต้องมีทันที แผนการเงินก็จะดูเป็นไปได้มากขึ้น จะเห็นได้ว่า สิ่งที่อยากได้ในอนาคต = เป้าหมายทางการเงิน


2. คิดว่าเป้าหมายนั้นใช้เงินเท่าไหร่
การเปลี่ยนเป้าหมายในชีวิตให้เป็นเป้าหมายทางการเงิน สามารถทำได้ด้วย 3 คำถาม คือ อยากได้อะไร? ราคากี่บาท? ตอนอายุเท่าไหร่? สิ่งสำคัญคือ ต้องตอบให้ได้ว่าข้าวของแต่ละชิ้นจะต้องแบ่งจ่ายตอนไหนบ้างของชีวิต เช่น การซื้อบ้านหรือคอนโด ก็จะมีการวางดาวน์ก้อนใหญ่ก่อนแล้วก็มีการผ่อนต่อในระยะเวลาหนึ่ง ถึงตรงนี้ก็จะเห็นภาพว่าความต้องการมีอะไรบ้าง มีราคาเท่าไหร่ เป็นเป้าหมายระยะสั้น กลาง หรือยาว และยังพอเห็นภาพอีกด้วยว่า ต้องจ่ายเงินสำหรับของแต่ละอย่างตอนไหนบ้าง


3. จัดการเงิน
หยิบเอา 2 สูตรจัดการเงินง่าย ๆ มาให้ลองใช้กัน คือ
สูตรที่ 1: พีระมิดการเงิน เป็นสูตรที่ช่วยกระจายเป้าหมายทางการเงินต่าง ๆ ที่วางเอาไว้แล้วก่อนหน้านี้ออกเป็นกอง ๆ ตามความสำคัญ ทำให้รู้ว่าควรเน้นเก็บเงินก้อนไหนก่อน ก้อนไหนหลัง วิธีนี้แบ่งเงินออกเป็น 3 กองใหญ่ ในแต่ละกองก็จะมี 2 กองย่อย สิ่งสำคัญคือ การทำฐานของพีระมิด (เงินก้อนที่เป็นความต้องการขั้นพื้นฐาน) ให้แน่นเสียก่อน แล้วจึงต่อเติมส่วนที่อยู่ข้างบนทีละเล็กทีละน้อย ส่วนวิธีการต่อเติมเงินแต่ละกองนั้น อาจใช้สูตร “โหล 6 ใบ” จัดสรรเงินที่ได้แต่ละเดือนมาเติมเป้าหมายแต่ละกองไปเรื่อย ๆ ให้เต็ม
สูตรที่ 2: โหล 6 ใบ เป็นตัวอย่างการแบ่งใช้เงินที่ได้มาในแต่ละเดือนออกเป็น 6 ส่วน เพื่อการออมที่เป็นระบบ และตอบโจทย์เป้าหมายทางการเงินที่กระจายไว้ แต่สามารถปรับสัดส่วนได้ตามความจำเป็นและไลฟ์สไตล์ และยังมีสูตรการบริหารเงินอื่น ๆ ที่อาจเหมาะสมกับชีวิตในแบบที่แตกต่างกันไป


4. เพิ่มรายได้ ด้วยการลงทุน
การลงทุนอาจฟังดูยากสำหรับมือใหม่ แต่มี 2 คอนเซ็ปต์ที่นักลงทุนหน้าใหม่ (และหน้าเก่า) ควรรู้จัก เพราะนี่คือเครื่องมือง่าย ๆ ที่จะช่วยให้การลงทุนออกดอกออกผลไปเติมเต็มเป้าหมายทางการเงินได้ คือ Asset Allocation และ DCA


5. ลดรายจ่าย ด้วยการวางแผนภาษี
เบนจามิน แฟรงคลิน เคยกล่าวเอาไว้ว่า “ไม่มีสิ่งใดในชีวิตจะแน่นอนไปกว่าความตายและภาษี” และคนทำงานเองก็มีภาษีอย่างหนึ่งที่ควรรู้จัก นั่นก็คือ ภาษีเงินได้บุคคลธรรมดา ซึ่งเป็นภาษีที่เก็บจากผู้ที่มีรายได้พึงประเมินถึงเกณฑ์ขั้นต่ำ โดยมีอัตราภาษีเป็นลำดับขั้นบันได คือ ยิ่งมีรายได้มาก ก็ยิ่งเสียภาษีมาก ในการวางแผนทางการเงิน นอกจากการเพิ่มรายได้แล้ว การลดรายจ่ายก็เป็นอีกหนึ่งเครื่องมือในการไปถึงเป้าหมายทางการเงิน และการลดหย่อนภาษีก็เป็นหนึ่งในวิธีลดรายได้ที่ทำได้
ความรู้ทางการเงิน